als_Latn dik_Latn sag_Latn
Kryeministri Edi Rama ka deklaruar se tashmë secili mund ta llogarisë vetë pensionin që do të marrë kur të mbushë vitet përkatëse. Përmes një postimi në rrjetin social, kreu i qeverisë shprehet se reforma e guximshme e pensioneve që realizoi qeveria, reformë që deri dje nuk merrte mundimin asnjë qeveri për ta nisur, bën të mundur që sot të shembet muri i padrejtësisë i cili vendoste tavan mbi pensionet maksimale, duke mos u dhënë atyre kontribuesve që kanë dhënë më tepër gjatë viteve të tyre të punës, për të marrë atë që u takon. Rama shton se tashmë sipas skemës së re pensionet rriten e jo vetëm, por edhe ata që nuk kanë asnjë ditë punë të shënuar në sistem do të marrin të ashtuquajturin pension social. “Ja si e rrëzuam tavanin e pensioneve përmes Reformës së Pensioneve, një nga reformat më të mëdha të njëzet e pesë vjetëve të fundit që qeveritë e mëparshme nuk patën kurajon ta bëjnë. Falë kësaj reforme secili e vendos përmes kontributeve të veta në vite pensionin që merr. Falë kësaj reforme edhe gratë shtëpiake që me ligjin e vjetër nuk merrnin asnjë qindarkë, marrin një pension social. Falë kësaj reforme të gjitha pensionet rriten dhe kush ka kontribuar më shumë gjatë viteve të punës merr pension më të madh se sa ç'merrte me ligjin e vjetër që i mbante të gjithë nën tavanin e pakalueshëm të padrejtësisë mbytëse,” shprehet ndër të tjera kreu i qeverisë. Rama ka postuar edhe aplikacionin përkatës i cili gjendet në faqen e ISSH-së, ku çdokush mund të përllogarisë masën e pensionit në varësi të viteve të punës si dhe periudhës së daljes në pension.
als_Latn